ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኣብ ኦሮምያ ከተማ ኣዳማ፡ ሸውዓተ ሰባት ብጥይት ተቐቲሎም 30 ሰነ 2020 ውሩይ ኢትዮጵያዊ ስነ-ጥበባዊ ቋንቋ ኦሮሞ፡ ሃጫሉ ሁንዴሳ፡ ሰኑይ ምሸት ኣብ ኣዲስ ኣበባ ብጥይት ምስተቐትለ ኣብ ዝተፈላለዩ ከተማታት ክልል ኦሮምያ ተቓውሞታት ተወሊዖም። ዛጊድ ድማ፡ ኣብ ከተማ ኣዳማ ጥራይ ሓሙሽተ ሰባት ብጥይት ከምዝተቐትሉ ተረጋጊጹ። ኣብ ክልል ኦሮሚያ፡ ከተማ ኣዳማ፡ ብሰንኪ ቕትለት ሃጫሉ ሁንዴሳ ኣብ ዝተወለዐ ናዕቢ 5 ሰባት ብጥይት ተሃሪሞም ከም ዝተቐትሉ ሜዲካል ዳይረክተር ሆስፒታል ኣዳማ ዶ/ር መኮንን ፈይሳ ንቢቢሲ ተዛሪቡ። ካልኦት ክልተ ድማ ኣብ ከተማ ጭሮ ከምዝተቐትሉ ተገሊጹ። እቶም 5 ሰባት ቅድሚ ናብቲ ሆስፒታል ምብጽሖም ከም ዝሞቱ'ውን ጠቒሱ። ብዘይካ'ዚ፡ 75 ዝቖሰሉ ኣብቲ ሆስፒታል ይእለዩ ኣለዉ። ካልኦት 19 ዝቖሰሉ ካብ ዴራ ዝተባህለ ቦታ ዝመጽኡ ኣብቲ ሆስፒል ተዓቚቦም ከም ዘለዉ ዶ/ር መኮንን ሓቢሩ። እቶም ናዕበኛታት ኣብታ ከተማ ዘለዉ ህንጻታት መንግስቲ ከምዘዕነዉ ነበርቲ ናይታ ከተማ ንቢቢሲ ተዛሪቦም። ቅትለት ኣርቲስት ሃጫሉ ሁንዴሳ እቲ ውራይ ሙዚቀኛ፡ ኣብ ኣዲስ ኣበባ ወረዳ 4፡ ፍሉይ ስሙ ገላን ኮንዶሚንየም ኣብ ዝተባህለ ቦታ ከም ዝተቐትለ፡ ፖሊስ ኣዲስ ኣበባ ኣፍሊጡ። ኮሚሽነር ፖሊስ ከተማ ኣዲስ ኣበባ፡ ጌቱ ኣርጋው፡ ኣብ መንግስታዊ ተሌቪዥን ብምቕራብ ኣብ ዝሃቦ መግለጺ፡ "ገለ ጥርጡራት ከም ዝተኣስሩ" ብምግላጽ፡ ኣባላት ፖሊስ ኣብታ ከተማ ተዋፊሮም ከምዘለዉ ተዛሪቡ። ሃጫሉ ሁንዴሳ፡ ኣብ ዝሓለፈ ሰሙን ብዛዕባ ሃፀይ ሚኒሊክ ኣመልኪቱ ብዝሃቦ ርእይቶ ኣዘራራቢ ኮይኑ ቀንዩ። 'ዓፈና' መራኸብቲ ሓፋሽን ጋዜጠኛታትን ትግራይ ክሳብ መዓስ?
